શ્રી ધ્રુવે જણાવ્યું છે કે, “સરદાર સાહેબે દેશના લોકોને ગાંધીજી સાથે જોડ્યા, આઝાદીના આંદોલન સાથે જોડ્યા, કિસાનોને સત્યાગ્રહ સાથે જોડ્યા અને સ્વરાજયથી પ્રસાશનતંત્રને સુરાજ્યની સ્થાપના માટે સુશાસન સાથે જોડવાનું અભિયાન ઉપાડ્યું હતું. આવા સરદાર સાહેબ પ્રત્યે આદર પ્રદર્શિત કરવા અને આવનારી અનેક પેઢીઓને સરદારના જીવન અને કાર્યોમાંથી પ્રેરણા મળતી રહે તે હેતુથી નરેન્દ્રભાઈ મોદીજીએ સરદારશ્રીનું અજોડ સ્મારક બનાવવાનો દઢ સંકલ્પ કર્યો હતો જે આજે પૂર્ણ થવા જઈ રહ્યો છે. એક અને અખંડ ભારતના શિલ્પકાર સરદાર સાહેબના મહાન કાર્ય અને ઇતિહાસને સમગ્ર વિશ્વ સમક્ષ ઉજાગર કરવા મોદીજીએ ૨૦૧૩માં વિશ્વની સૌથી વિરાટ પ્રતિમાનો શિલાન્યાસ કર્યો એટલું જ નહીં, હરેક પ્રદેશના લોકોનું ભાવનાત્મક જોડાણ સરદાર સાહેબ સાથે સાધ્યું છે. ‘સ્ટેચ્યુ ઓફ યુનિટી’ એ ‘રાઈટ જોબ ફોર રાઈટ ટાઈમ’ કહી શકાય તેવું અનન્ય કાર્ય છે.”